efsyn.gr

Με ταχείς ρυθμούς κινείται η επιστημονική κοινότητα προκειμένου να παρασκευάσει εμβόλιο για την αντιμετώπιση της πανδημίας του κορονοϊού, που μέχρι στιγμής έχει κοστίσει τη ζωή σε δεκάδες χιλιάδες ανθρώπους.

Στο πλαίσιο αυτό, η βιομηχανία σκευασμάτων βιοτεχνολογίας Novavax Inc ανακοίνωσε σήμερα (Τετάρτη) πως έχει αναπύξει ένα νέο υποψήφιο εμβόλιο για τον κορονοϊό και θα ξεκινήσει τις δοκιμές σε ανθρώπους στα μέσα Μαΐου.

Η εταιρεία με έδρα το Μέριλαντ ανακοίνωσε πως το υποβοηθητικό ανοσοενισχυτικό της σκεύασμα Matrix-M μπορεί να χρησιμοποιηθεί σε συνδυασμό με το υποψήφιο εμβόλιό της NVX-CoV2373 για να ενισχύσει την ανταπόκριση του ανοσοποιητικού συστήματος.

Τα ανοσοενισχυτικά χρησιμοποιούνται κυρίως για να διευκολύνουν τα εμβόλια να προκαλέσουν μία ισχυρότερη ανοσοποιητική αντίδραση, περιλαμβανομένης και της παραγωγής αντισωμάτων και την ακόμη πιο μακρά διάρκεια της προστασίας απέναντι σε προσβολές από ιούς και βακτήρια. Η Novavax ανακοίνωσε πως τα πρώτα αποτελέσματα για την ανοσογονικότητα και την ασφάλεια από τις δοκιμές του εμβολίου αναμένονται τον Ιούλιο.

«Υπάρχουν ισχυρές ενδείξεις ότι το εμβόλιο που δημιουργήθηκε από τη Novavax είναι εξαιρετικά ανοσογόνο στους ανθρώπους, ώστε να οδηγήσει σε προστασία από τo Covid-19 και να βοηθήσει στον έλεγχο της εξάπλωσης αυτής της νόσου», δήλωσε ο δρ. Μάθιου Frieman, Ph.D., εκ των ερευνητών και αναπληρωτής καθηγητής στο Πανεπιστήμιο Maryland School of Medicine.

Οι προσπάθειες της Novavax έρχονται να προστεθούν στα εγχειρήματα που έχουν ξεκινήσει και δεκάδες άλλες φαρμακοβιομηχανίες στην κούρσα για την ανάπτυξη ενός επαρκούς εμβολίου ή αποτελεσματικών αντιϊκών φαρμάκων, ενάντια στον νέο κορονοϊό.

Μέσα στον τρέχοντα μήνα αναμένονται τα αποτελέσματα ενός πολυαναμενόμενου αντιϊκού σκευάσματος της εταιρείας Gilead Sciences Inc, όπως επίσης και των ήδη αδειοδοτημένων προϊόντων των Roche Holding και Regeneron Pharmaceuticals Inc .

Σημειώνεται πως ήδη πάνω από 1,34 εκατ. άνθρωποι έχουν προσβληθεί από τον κορονοϊό και 76.043 ασθενείς έχουν πεθάνει μέχρι σήμερα.